Det er i orden at slå en indbrudstyv med et boldtræ for at jage personen ud af ens hjem.

Det mener et flertal af befolkningen, hvis man skal tro en meningsmåling, som Epinion har lavet for DR Nyheder blandt 1.005 borgere.

60 procent svarer, at de er helt eller overvejende enige i, at det er i orden at slå en indbrudstyv med et boldtræ for at jage vedkommende ud af ens hjem, uanset om indbrudstyven er truende eller ej.

Hvor enig eller uenig er du i følgende udsagn: Det er i orden, at man slår en indbrudstyv med et boldtræ for at jage vedkommende ud af ens hjem, uanset om indbrudstyven er truende eller ej epinion for DR Nyheder

23 procent svarer, at de er helt eller overvejende uenige i det.

Resten svarer hverken-eller, ved ikke eller vil ikke svare.

"Jeg løb efter ham med battet"

Handelsmanden Mikael Søgaard fra Auning på Djursland har prøvet at gribe til våben.

En sen nat oplever han, at et kærestepar bryder ind på hans varelager, der ligger i forlængelse af hans bolig. Hvad der konkret sker, er der flere versioner af.

I DR1-dokumentaren "Må man slå en tyv" fortæller Mikael Søgaard, at han sætter efter manden. I hånden har han et baseballbat, og han vil foretage en civil anholdelse.

- Jeg løber efter ham med battet og siger "stop, stop for satan mand, kom her tilbage, hvor er din makker?", fortæller han i dokumentaren, som bliver sendt på tirsdag kl. 20.45.

Læs også : Jens Rohde greb en farveblyant, da han mødte en mand i sit hjem

Så tror jeg da, at de tager dem med og anholder dem. Men der sker det, at det er mig, der bliver anholdt for grov vold Mikael Søgaard

Mikael Søgaard får fat i manden. Kvinden kommer til, og der opstår kamp. Særligt kvinden kommer til skade og bløder fra flænger i hovedbunden.

Hvem der rammer hvem, er der flere forklaringer på.

Da politiet ankommer, får Mikael Søgaard sig en overraskelse.

- Så tror jeg da, at de tager dem med og anholder dem. Men der sker det, at det er mig, der bliver anholdt for grov vold, siger han.

Mikael Søgaard fra Auning fik i byretten en dom på otte måneders ubetinget fængsel. Dommerne gjorde hele dommen ubetinget, da Mikael Søgaard er tidligere straffet for vold.